PMIndiaData/PMIndiaSum huggingface dataset:
ప్రధాన మంత్రిని కలుసుకున్న జమ్ము- కశ్మీర్ ప్రతిపక్ష నాయకుల ప్రతినిధి బృందం

జమ్ము- కశ్మీర్ లో ప్రస్తుతం నెలకొన్న పరిస్థితులను గురించి చర్చించేటందుకు ఆ రాష్ట్రంలోని ప్రతిపక్ష నాయకుల ప్రతినిధి బృందం ప్రధాన మంత్రి శ్రీ నరేంద్ర మోదీని కలుసుకుంది. ఈ బృందంలో జమ్ము కశ్మీర్ నేషనల్ కాన్ఫరెన్స్ నేత శ్రీ ఉమర్ అబ్దుల్లా, ఐ ఎన్ సి నేత శ్రీ గులామ్ అహ్మద్ మీర్, పీపుల్స్ డెమోక్రటిక్ ఫ్రంట్ నేత శ్రీ హకీమ్ మొహ్మద్, సి పి ఎమ్ నేత శ్రీ ఎమ్.వై. తరిగామి, డెమొక్రటిక్ పార్టీ నేషనలిస్ట్ నేత శ్రీ గులామ్ హసన్ తదితరులు ఉన్నారు. వీరి సమావేశం అరమరికలు లేని వాతావరణంలో జరిగింది. రాష్ట్రంలో ప్రస్తుతం నెలకొన్న పరిస్థితుల పట్ల ప్రధాన మంత్రి తీవ్ర ఆందోళనను, వేదనను వ్యక్తం చేశారు. ఇటీవలి అల్లర్లలో ప్రాణాలు కోల్పోయినవారు మన దేశంలోను, మనలోను ఒక భాగం వంటివారే; ప్రాణాలు కోల్పోయిన వారు యువకులు, లేదా భద్రతా సిబ్బంది, లేదా రక్షక భటులు అయినా అది మననను దు:ఖింపచేసేదే అని ఆయన అన్నారు. తన ప్రభుత్వం, యావత్తు దేశం జమ్ము- కశ్మీర్ రాష్ట్రానికి బాసటగా నిలబడుతుందని ప్రధాన మంత్రి అన్నారు. రాజకీయ పక్షాల వారందరూ ఇదే విషయాన్ని రాష్ట్ర ప్రజలకు తెలియజెప్పాలన్నారు. రాష్ట్రం మరియు రాష్ట్ర ప్రజల అభ్యున్నతికి కట్టుబడి ఉంటానని ఆయన స్పష్టం చేశారు. రాష్ట్రంలో సాధారణ పరిస్థితి పునరుద్ధరణకు కృషి చేయాలని ప్రధాన మంత్రి పిలుపునిచ్చారు. సమావేశంలో భాగంగా అందిన నిర్మాణాత్మకమైన సలహాలు, సూచనలు అభినందనీయమైనవని ప్రధాన మంత్రి అన్నారు. రాష్ట్రంలోని పౌరుల సంక్షేమానికి తమ ప్రభుత్వం కట్టుబడి ఉన్నట్లు ఆయన చెప్పారు. చర్చలు చోటు చేసుకోవలసిందేనని, సమస్యకు రాజ్యాంగ పరిధికి లోబడి ఒక శాశ్వతమైన, మన్నికైన పరిష్కారాన్ని కనుగొనవలసిన అవసరం ఉన్నదని ప్రధాన మంత్రి నొక్కి వక్కాణించారు. జమ్ము- కశ్మీర్ లోని సమస్యలకు ఒక సమాధానాన్ని వెతకడానికి అన్ని రాజకీయ పక్షాలు కలసి పని చేయవలసిన అవసరం ఎంతైనా ఉందని ఆయన స్పష్టం చేశారు.
గుజరాత్ లో వరద ప్రభావిత ప్రాంతాలపై వైమానిక పరిశీలన జరిపిన ప్రధాన మంత్రి; వరద సహాయక చర్యలపై ఆయన అహమదాబాద్ విమానాశ్రయంలో ఓ ఉన్నత స్థాయి సమావేశంలో సమీక్షించారు కూడా

ప్రధాన మంత్రి శ్రీ నరేంద్ర మోదీ గుజరాత్ లో వరద ప్రభావిత ప్రాంతాలపై ఈ రోజు వైమానిక పరిశీలన జరిపారు. ఆయన అహమదాబాద్ విమానాశ్రయంలో ఓ ఉన్నత స్థాయి సమావేశాన్ని నిర్వహించి, వరద సహాయక కార్యకలాపాలపై సమీక్షను కూడా నిర్వహించారు. ముఖ్యమంత్రి శ్రీ విజయ్ రూపాణీ, ఇతర సీనియర్ మంత్రులు మరియు రాష్ట్ర ప్రభుత్వ అగ్రగామి అధికారులు, విపత్తు ప్రతిస్పందన సంస్థలు, ఇంకా పిఎమ్ఒ అధికారులు ఈ సమావేశానికి హాజరయ్యారు. వరదల వల్ల వాటిల్లిన నష్టం వివరాలు, మరియు చేపడుతున్న సహాయక కార్యకలాపాలను గురించి ప్రధాన మంత్రి దృష్టికి తీసుకువ‌చ్చారు. భారత వాయు సేనతో పాటు సహాయక చర్యలలో పాలు పంచుకొంటున్న ఏజెన్సీలు అన్నీ వాటి చేతనైనంత వరకు ఉత్తమమైనటువంటి ప్రయాసల ద్వారా తక్షణ సహాయక చర్యలను మరియు ఉపశమనకారకమైన తోడ్పాటును అందించాలంటూ ప్రధాన మంత్రి ఆదేశించారు. పరిశుభ్రత, పరిశుద్ధత, ఆరోగ్య రక్షణ లకు ప్రాముఖ్యం ఇవ్వాలని ఆయన నొక్కిపలికారు. వీటికి అత్యంత ప్రాధాన్యాన్ని అన్వయించాలని ఆయన అన్నారు. పంటలు, ఆస్తులు వగైరా వాటికి వాటిల్లిన నష్టాన్ని పంట బీమా వ్యవహారాలను సంబాళిస్తున్న బీమా కంపెనీలతో సహా బీమా కంపెనీలు శీఘ్రంగా అంచనా వేయాలని, క్లెయిముల సత్వర చెల్లింపులకు అవసరమైన చర్యలు తీసుకోవాలని, ఇలా చేస్తే బాధిత ప్రజలకు తక్షణ ఉపశమనం లభించగలదని ప్రధాన మంత్రి చెప్పారు. నీటి సరఫరా, విద్యుత్తు సరఫరా మరియు కమ్యూనికేషన్ లింకులను వెనువెంటనే పునరుద్ధరించాలని కూడా ప్రధాన మంత్రి పిలుపునిచ్చారు. దెబ్బ తిన్న రహదారుల మరమ్మతుల కోసం, విద్యుత్తు సంబంధిత అవస్థాపన పునరుద్ధరణ కోసం మరియు ఆరోగ్య సంబంధిత సహాయం అందించడం కోసం ప్రత్యేక బృందాలను ఏర్పాటు చేయాలంటూ ప్రధాన మంత్రి సూచించారు. అహమదాబాద్ విమానాశ్రయంలో ప్రసార మాధ్యమాలను ఉద్దేశించి ప్రధాన మంత్రి ప్రసంగిస్తూ, గుజరాత్ గత వారం రోజులుగా భారీ వర్షాల ప్రభావానికి లోనైందన్నారు. రేపటి నుండి మరో పది హెలికాప్టర్ లను రంగంలోకి దించుతాం, తద్వారా సహాయక పనులు మరింత వేగాన్ని పుంజుకొంటాయని ఆయన స్పష్టం చేశారు. గ్రామీణ ప్రాంతాలలోను, పట్టణ ప్రాంతాలలోను ఎంత నష్టం జరిగిందీ మదింపు చేయడం జరుగుతుందని, స్వల్ప కాలిక చర్యలతో పాటు దీర్ఘ కాలిక చర్యలు తీసుకొంటారని తెలిపారు. వరద పరిస్థితులపై ఇంతవరకు స్పందించిన తీరుకుగాను రాష్ట్ర ప్రభుత్వం మరియు ఇతర ఏజెన్సీలను ప్రధాన మంత్రి అభినందించారు. వరదలలో చనిపోయిన వారి రక్త సంబంధికులకు రెండు లక్షల రూపాయల చొప్పున మరియు గాయపడ్డ వారికి యాభై వేల రూపాయల చొప్పున అనుగ్రహపూర్వక చెల్లింపు ఉంటుందని ప్రధాన మంత్రి ప్రకటించారు. ఎస్ డిఆర్ఎఫ్ లో భాగంగా 500 రూపాయల అదనపు సాయాన్ని వెంటనే చెల్లిస్తారని కూడా ఆయన ప్రకటన చేశారు. వరదలు రువ్విన సవాలును గుజరాత్ ప్రజలు, ప్రభుత్వం విజయవంతంగా అధిగమించి మరింత బలాన్ని సంతరించుకొంటాయన్న విశ్వాసాన్ని ఆయన వ్యక్తం చేశారు. ఈ కష్ట కాలంలో మీతో కేంద్ర ప్రభుత్వం భుజం భుజం కలిపి నిలబడుతుందంటూ రాష్ట్ర ప్రజలకు ఆయన హామీనిచ్చారు.
ఏశియ‌న్ క‌న్ఫెడ‌రేష‌న్ విమెన్స్ బాక్సింగ్ చాంపియ‌న్ షిప్స్ లో స్వ‌ర్ణం సాధించిన మేరీ కోమ్ కు ప్ర‌ధాన మంత్రి అభినంద‌న‌లు

ఏశియ‌న్ క‌న్ఫెడ‌రేష‌న్ విమెన్స్ బాక్సింగ్ చాంపియ‌న్ షిప్స్ లో భార‌తీయ బాక్స‌ర్‌ మేరీ కోమ్ స్వ‌ర్ణం గెలుచుకొన్నందుకు గాను ప్ర‌ధాన మంత్రి శ్రీ న‌రేంద్ర మోదీ ఆమెకు అభినంద‌న‌లు తెలిపారు. ‘‘ఎఎస్‌బిసి ఏశియ‌న్ క‌న్ఫెడ‌రేష‌న్ విమెన్స్ బాక్సింగ్ చాంపియ‌న్ షిప్స్ లో స్వ‌ర్ణాన్ని చేజిక్కించుకొన్నందుకు మేరీ కోమ్ కు అభినంద‌న‌లు. మీరు సాధించిన విజ‌యంతో భార‌త‌దేశం ఉప్పొంగి పోతోంది’’ అని ప్ర‌ధాన మంత్రి త‌న సందేశంలో పేర్కొన్నారు.
భారత్-సేషెల్స్ దేశాల మధ్య బ్లూ ఎకానమీ రంగంలో పరస్పర సహకారం కోసం ఫ్రేమ్‌వర్క్ కోసం ప్రొటోకాల్ తయారీ

ఆగస్టు 26, 2015న సేషెల్స్ అధ్యక్షుడు భారత పర్యటనలో భాగంగా ప్రధాన మంత్రి నరేంద్ర మోదీతో సమావేశమై.. రెండు దేశాల మధ్య బ్లూ ఎకానమీ (10ఏళ్లలో వివిధ కార్యక్రమాల ద్వారా 10కోట్ల మందికి ఉపాధి కల్పించటం) విషయంలో పరస్పర సహకారంపై చేసుకున్న ఒప్పందాలకు ప్రధాన మంత్రి అధ్యక్షతన సమావేశమైన కేంద్ర కేబినెట్ ఆమోద ముద్ర వేసింది. సముద్రాలపై అధ్యయనం, సముద్ర వనరుల వినియోగం, కొత్త వనరులను శాస్త్ర సాంకేతిక పద్ధతుల్లో వెలికితీయటం ద్వారా రెండు దేశాల ఆర్థిక అభివృద్ధికి తోడ్పడేందుకు విధివిధానాల రూపకల్పనకు ఈ ప్రొటోకాల్ సూచిస్తుంది.సేషెల్స్ దేశంతో కుదుర్చుకున్న ఈ సహకార ఒప్పందం వల్ల భారత దేశానికి బ్లూ ఎకానమీ, మానవ వనరుల ఎగుమతి వల్ల లాభాలు, సముద్ర ఆధారిత వనరుల విషచంలో నైపుణ్యత, సాంకేతికతను మరింత పెంచుకునేందుకు మంచి అవకాశం ఉంటుంది. సముద్ర ఆధారిత వనరులపై మరింత అధ్యయనం చేయటం కోసం కొత్త సంస్థల ఏర్పాటు, సాంకేతికతను సేషెల్స్ దేశంతో మార్పిడి చేసుకునేందుకు, భారత శాస్త్రవేత్తలకు మరిన్ని అవకాశాలు కల్పించేందుకు వీలుంటుంది. దీంతో పాటు దేశీయంగా మరింత వినూత్నంగా సముద్ర పరిశోధనలకు చేసేందుకు ఈ ఒప్పందం మరింత సహకారం అందించనుంది.
విజ్ఞాన శాస్త్రం, సాంకేతిక విజ్ఞానం మ‌రియు నూత‌న ఆవిష్క‌ర‌ణ‌ల రంగం లో స‌హ‌కారం అంశం పై భార‌త‌దేశానికి మ‌రియు ఉజ్‌బెకిస్తాన్‌ కు మ‌ధ్య ఒప్పందం గురించి మంత్రివ‌ర్గం దృష్టికి తీసుకు రావ‌డ‌మైంది

భార‌త‌దేశానికి మ‌రియు ఉజ్‌బెకిస్తాన్‌ కు మ‌ధ్య విజ్ఞాన శాస్త్రం, సాంకేతిక విజ్ఞానం, ఇంకా నూత‌న ఆవిష్క‌ర‌ణ‌ల రంగం లో స‌హ‌కారం అంశం పై కుదిరిన ఒప్పందాన్ని ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న జ‌రిగిన కేంద్ర మంత్రివ‌ర్గ స‌మావేశం దృష్టి కి తీసుకు రావ‌డ‌మైంది. ఈ ఒప్పందం పై ప్ర‌ధాన మంత్రి శ్రీ న‌రేంద్ర మోదీ, ఉజ్‌బెకిస్తాన్‌ అధ్య‌క్షుడు శౌకత్ మిర్జియోయెవ్ ల స‌మ‌క్షం లో భార‌త‌దేశం ప‌క్షాన విజ్ఞాన శాస్త్రం & సాంకేతిక విజ్ఞానం, పృథ్వీ విజ్ఞాన‌ శాస్త్రాల శాఖ మంత్రి డాక్ట‌ర్ హ‌ర్ష్ వ‌ర్థన్, ఉజ్‌బెక్ ప‌క్షాన మినిస్ట‌ర్ ఆఫ్ ఇన‌వేటివ్ డివెల‌ప్‌మెంట్ శ్రీ ఇబ్ర‌హిమ్ అబ్దుర‌ఖ్ మనోవ్ లు 2018 వ సంవ‌త్స‌రం అక్టోబ‌ర్ 1వ తేదీ నాడు సంత‌కాలు చేశారు. ప్ర‌యోజ‌నాలు: ఈ ఒప్పందం కుద‌ర‌డం వ‌ల్ల ద్వైపాక్షిక సంబంధాల లో ఒక నూత‌న అధ్యాయం ఆరంభం కానుంది. ఈ ఒప్పందం ద్వారా ఉభ‌య ప‌క్షాలు విజ్ఞాన శాస్త్రం, సాంకేతిక విజ్ఞానం రంగం లో ప‌ర‌స్ప‌ర ప్ర‌యోజ‌నాల‌ ను చెప్పుకోద‌గిన స్థాయి లో మేళ‌వించుకొని, త‌ద్వారా ల‌భించే బ‌లాల‌ను ఉప‌యోగించుకో గ‌లుగుతాయి. విజ్ఞాన శాస్త్రం, సాంకేతిక విజ్ఞానం మ‌రియు నూత‌న ఆవిష్క‌ర‌ణల రంగం లో ఇరు దేశాల మ‌ధ్య స‌హ‌కారాన్ని ప్రోత్స‌హించ‌డ‌మే ఈ ఒప్పందం యొక్క ధ్యేయం గా ఉంది. ఈ ఒప్పందం తో సంబంధాన్ని క‌లిగి ఉండే వ‌ర్గాల లో భార‌త‌దేశం, ఇంకా ఉజ్‌బెకిస్తాన్‌ ల‌కు చెందిన శాస్త్రీయ సంస్థ‌ల ప‌రిశోధ‌కులు, విద్యావేత్త‌లు, ఆర్‌ & డి ప్ర‌యోగ‌శాల‌లు, ఇంకా ప‌రిశ్ర‌మ‌లు ఉంటాయి. త‌క్ష‌ణ స‌మ‌న్వ‌యం కోసం వ్య‌వ‌సాయం, ఆహార విజ్ఞాన శాస్త్రం మ‌రియు సాంకేతిక విజ్ఞానం; ఇంజినీరింగ్ సైన్సెస్‌; ఇన్ ఫర్మేశన్ అండ్ క‌మ్యూనికేశన్ టెక్నాల‌జీ, అప్ల‌యిడ్ మేథ‌మేటిక్స్ అండ్ డేటా సైన్స్ & టెక్నాల‌జీ; ఆరోగ్యం మరియు వైద్య సాంకేతిక విజ్ఞానం; ప‌దార్థాల సంబంధిత విజ్ఞాన శాస్త్రాలు; లైఫ్‌సైన్సెస్ మరియు బ‌యోటెక్నాల‌జీ; భౌతికశాస్త్రాలు మరియు ఆస్ట్రో ఫిజిక్స్ & ఎనర్జీ, జ‌ల వాయు మరియు ప్రాకృతిక వ‌న‌రుల వంటి రంగాల ను ఎంపిక చేయడం జరిగింది.
స్వాతంత్ర్యాన్ని గురించి ప్రకటించినటువంటి 75 సంవత్సరాల పాతదైనవార్తాపత్రిక ను భద్రం గా ఉంచిన డాక్టర్ హెచ్.వి. హాండే యొక్క భావోద్వేగాన్నిప్రశంసించిన ప్రధాన మంత్రి

మన దేశాని కి స్వాతంత్ర్యం వచ్చిందనే వార్త ను ప్రకటించిన 75 ఏళ్ల నాటి పాత వార్తాపత్రిక ను ప్రదర్శిస్తూ ట్వీట్ చేసిన డాక్టర్ హెచ్.వి. హాండే యొక్క ఉత్సాహాన్ని, ఆయన మనోభావాన్ని ప్రధాన మంత్రి శ్రీ నరేంద్ర మోదీ ప్రశంసించారు. దేశ నిర్మాణం కోసం వారి యొక్క జీవనాన్నే అర్పించిన ఎందరో డాక్టర్ హెచ్.వి. హాండే గారు వంటి ప్రశంసాయోగ్యమైన వ్యక్తులు ఉన్నారని ప్రధాన మంత్రి అన్నారు. ఆజాదీ కా అ మృత్ మహోత్సవ్ ను గురించి డాక్టర్ హెచ్.వి. హాండే చేసిన ట్వీట్ కు ప్రధాన మంత్రి జవాబు గా తాను కూడా ఒక ట్వీట్ లో – ‘‘దేశ నిర్మాణం కోసం వారి యొక్క జీవనాన్నే అర్పించిన ఎందరో డాక్టర్ హెచ్.వి. హాండే గారు వంటి ప్రశంసాయోగ్యమైన వ్యక్తులు ఉన్నారు. డాక్టర్ హెచ్.వి. హాండే గారి లోని ఉత్సాహాన్ని మరియు వారి మనోభావాన్ని గమనించిన నాకు సంతోషం కలిగింది. @DrHVHande1’’ అని పేర్కొన్నారు.
రాష్ట్రపతి ప్రసంగాని కి ధన్యవాదాలు తెలిపే తీర్మానాని కి రాజ్య సభ లో ప్రధాన మంత్రి ఇచ్చిన సమాధానం లో, ‘న్యూ ఇండియా’కు పునాది చిన్న పట్టణాలు అని స్పష్టీకరణ

రాష్ట్రపతి ప్రసంగాని కి ధన్యవాదాలు తెలిపే తీర్మానం పై ప్రధాన మంత్రి శ్రీ నరేంద్ర మోదీ రాజ్య సభ లో ఈ రోజు న ప్రసంగించారు. 5 ట్రిలియన్ డాలర్ విలువైన ఆర్థిక వ్యవస్థ ను ఆవిష్కరించాలన్న లక్ష్యం ఆకాంక్షాసూచకమైందే అని, అయితే మనం తప్పక పెద్ద ఆలోచనలు చేస్తూ ముందుకు సాగాలి అని ప్రధాన మంత్రి అన్నారు. ‘‘భారతదేశ ఆర్థిక వ్యవస్థ బలం గా ఉందని మీకు మరొక్కమారు భరోసా ను కల్పించే అవకాశాన్ని నాకు ఇవ్వండి. 5 ట్రిలియన్ డాలర్ విలువైన ఆర్థిక వ్యవస్థ తాలూకు కల ను పండించడం కోసం భారతదేశం పూర్తి సామర్థ్యం తోను, అత్యంత వేగం తోను పయనిస్తున్నది’’ అని ప్రధాన మంత్రి అన్నారు. 5 ట్రిలియన్ డాలర్ విలువ కలిగిన ఆర్థిక వ్యవస్థ అనే స్వప్నాన్ని సాకారం చేసుకోవడం కోసం ప్రభుత్వం గ్రామీణ మరియు నగర సంబంధిత మౌలిక సదుపాయాల కల్పన, ఎంఎస్ఎంఇ స్, వస్త్ర పరిశ్రమ, సాంకేతిక విజ్ఞానం మరియు పర్యటన రంగాల పై శ్రద్ధ వహిస్తోందని ప్రధాన మంత్రి స్పష్టం చేశారు. ఈ రంగాలు అన్నిటి ని ముందుకు తీసుకు పోవడం కోసం అనేక చర్యల ను చేపట్టడం జరిగింది. మేక్ ఇన్ ఇండియా కు వేగాన్ని సంతరించడానికి పన్ను ల స్వరూపం సహా అన్ని ప్రక్రియల ను సరళతరం చేయడమైంది. ఈ నిర్ణయాలు దేశం లో తయారీ కి సంబంధించి క్రొత్త ఉత్సాహం జనించేటట్టు చూస్తాయి. బ్యాంకింగ్ రంగం లో విలీనం విధానం అర్థవంతమైన ఫలితాల ను ఇవ్వడాన్ని ఈ సరికే మొదలుపెట్టింది. చిన్న పట్టణాలు ‘న్యూ ఇండియా’ కు పునాది దేశం లో అత్యంత మహత్వాకాంక్ష కలిగిన యువతీ యువకులు నివసిస్తోంది చిన్న పట్టణాల లోనే, అంతేకాదు ‘న్యూ ఇండియా’కు పునాది సైతం ఈ చిన్న పట్టణాలే అని ప్రధాన మంత్రి అన్నారు. ‘‘ప్రస్తుతం డిజిటల్ ట్రాన్సాక్షన్స్ లో సగాని పైగా దేశం లోని చిన్న నగరాల లో చోటు చేసుకొంటున్నాయి. దేశం లోని నమోదు అవుతున్న స్టార్ట్-అప్స్ లో సగ భాగం రెండో అంచె నగరాలలో, మూడో అంచె నగరాల లో ఉంటున్నాయి. ఈ కారణం గా మేము రెండో అంచె నగరాల లో, మూడో అంచె నగరాల లో ఆధునిక మౌలిక సదుపాయాల నిర్మాణాన్ని శరవేగం గా పూర్తి చేయడం పట్ల శ్రద్ధ వహిస్తున్నాము. హైవే కనెక్టివిటీ ని, ఇంకా రైల్ కనెక్టివిటీ ని శీఘ్రగతి న మెరుగుపరచడం జరుగుతోంది’’ అని ప్రధాన మంత్రి అన్నారు. 2024వ సంవత్సరం కల్లా మరో 100 విమానాశ్రయాలు ఉడాన్ (UDAN) పథకం లో భాగం గా 250వ మార్గాన్ని ఇటీవలే ప్రారంభించినట్లు ప్రధాన మంత్రి తెలిపారు. ఈ పథకం భారతదేశం లోని 250 చిన్న నగరాల లో వాయు సంధానాన్ని అందుబాటు లోకి తెచ్చి, తత్సంబంధిత ఖర్చు ను తగ్గించింది. ‘‘స్వాతంత్య్రం సిద్ధించిన నాటి నుండి 2014వ సంవత్సరం వరకు దేశం లో కేవలం 65 విమానాశ్రయాలు క్రియాశీలం గా ఉన్నాయి. అవి గడచిన 5 సంవత్సరాల లో 100 కు పైనే అయ్యాయి. 2024వ సంవత్సరానికల్లా మరో 100 విమానాశ్రయాల ను అభివృద్ధిపరచాలని, మళ్ళీ వీటి లో కూడా ఎక్కువ గా రెండో అంచె నగరాల లోను, మూడో అంచె నగరాల లోను అభివృద్ధిపరచాలనేది లక్ష్యం’’ అని ప్రధాన మంత్రి వివరించారు.
లోక్ స‌భ స్పీక‌ర్ శ్రీ‌ ఓమ్ బిర్‌లా ఎన్నిక‌ ను స్వాగ‌తించిన ప్ర‌ధాన మంత్రి

శ్రీ‌ ఓమ్ బిర్‌లా 17వ లోక్ స‌భ స్పీక‌ర్ గా స‌భ అత్యున్నత సంప్ర‌దాయాల కు అనుగుణం గా ఏక‌గ్రీవం గా ఎన్నిక కావ‌డాన్ని ప్ర‌ధాన మంత్రి శ్రీ న‌రేంద్ర మోదీ స్వాగ‌తించారు. ప్ర‌ధాన మంత్రి ఈ రోజు న లోక్ స‌భ లో చేసిన త‌న ప్ర‌సంగం లో, శ్రీ ఓమ్ బిర్‌లా ను అభినందిస్తూ స‌భ స్పీక‌ర్ గా అటువంటి విశిష్ట వ్య‌క్తిత్వాన్ని కలిగివుండ‌డం స‌భ్యులంద‌రి కి ఒక గ‌ర్వ‌కార‌క‌ క్ష‌ణం అన్నారు. శ్రీ ఓమ్ బిర్‌లా ఒక విద్యార్థి నాయ‌కుడి గా మొద‌లై ఏళ్ల త‌ర‌బ‌డి ప్ర‌జా జీవ‌నం లో ఉంటూ స‌మాజాని కి నిరంతరం సేవ చేస్తూవస్తున్నారని ఆయన అన్నారు. రాజ‌స్థాన్ లోని కోటా ప్రాంత స‌ర్వ‌తోముఖాభివృద్ధి లో, ప‌రివ‌ర్త‌న లో శ్రీ ఓమ్ బిర్‌లా పోషించిన పాత్ర ను ఆయ‌న ప్ర‌శంసించారు. క్రొత్త గా ఎన్నికైన స్పీక‌ర్ తో త‌న కు ఉన్నటువంటి దీర్ఘ కాల అనుబంధాన్ని కూడా ప్ర‌ధాన మంత్రి గుర్తు చేసుకున్నారు. భూకంపం అనంతరం క‌చ్ఛ్ లో, వరదల అనంతరం కేదార్ నాథ్ లో జరిగిన పున‌ర్ నిర్మాణ కృషి లో శ్రీ ఓమ్ బిర్‌లా అందించిన తోడ్పాటు ను మ‌రియు స‌మ‌ర్ప‌ణ భావం తో కూడిన సేవ ల‌ను ఆయ‌న ప్రముఖంగా ప్రస్తావించారు. పదిహేడో లోక్ స‌భ త‌న ఒక కరుణామయ నేత ను స్పీక‌ర్ గా పొందింద‌ని కూడా ఆయ‌న చెప్పారు. స‌భా వ్యవహార క్రమాన్ని విజ‌య‌వంతం గా నడపడం లో స‌భ్యుల నుండి ఆయన పూర్తి స‌హ‌కారాన్ని అందుకొంటార‌ంటూ స్పీక‌ర్ కు ప్ర‌ధాన మంత్రి హామీ ని ఇచ్చారు.
రైల్వే ఉద్యోగుల‌కు ఉత్పాద‌క‌త ఆధారిత బోన‌స్‌

ప్ర‌ధాని న‌రేంద్ర మోదీ నాయ‌క‌త్వంలోని కేంద్ర కేబినెట్ రైల్వే ఉద్యోగుల‌కు ఉత్పాద‌క‌త ఆధారిత బోన‌స్‌ను ప్ర‌క‌టించింది. ఆ ప‌ధ‌కం సమీక్ష‌, కేబినెట్ ఆమోదం ఆధారంగా పిఎల్‌బి ప‌ధ‌కం ప్ర‌ధాన ల‌క్ష‌ణాలు ఇలా ఉన్నాయి… ఎ) ఏడాదిలో సాధించిన నిక‌ర ట‌న్ను కిలోమీట‌ర్ల ఆధారంగా ఉత్పాద‌క‌త‌ను నిర్ణ‌యిస్తారు. i) నిక‌ర ట‌న్ను కిలోమీట‌ర్ల‌కు ఆర్జించిన మొత్తం ఆదాయం ii) నాన్ స‌బ‌ర్బ‌న్ ప్ర‌యాణికుల దూరం కిలోమీట‌ర్ల‌ను 0.076 వంతున లెక్కింపు. iii) స‌బ‌ర్బ‌న్ ప్ర‌యాణికుల దూరం కిలోమీట‌ర్ల‌ను 0.053 వంతున లెక్కింపు. బి) నాన్ గెజిటెడ్ స్టాఫ్ బ‌లాన్ని (ఆర్‌పిఎఫ్‌/ఆర‌‌నపిఎస్ఎఫ్ మిన‌హా) మూల‌ధ‌నం పెరుగుద‌ల/ త‌రుగుద‌ల (మూడు సంవ‌త్స‌రాల స‌గ‌టు) ఆధారంగా లెక్కిస్తారు. రైళ్ళ ప్ర‌యాణ దూరం ఆధారంగా మూల‌ధ‌న వృధ్ధిని మ‌దింపు చేస్తారు. ట్రాక్టివ్ ఎఫ‌ర్ట్ 0.50, వ్యాగ‌న్ సామ‌ర్థ్యాన్ని 0.20, సీటింగ్ సామ‌ర్థ్యాన్ని 0.30గా లెక్క క‌డ‌తారు. కార్మికుల ఉత్ప‌త్తిని (నాన్ గెజిటెడ్ ఉద్యోగుల శ‌క్తి) పెరిగిన మూల‌ధ‌నం ఆధారంగా లెక్క క‌డ‌తారు. 2010-11, 2011-12, 2012-13, 2013-14 ఆర్థిక సంవ‌త్స‌రాల్లో గ‌రిష్ఠ పిఎల్‌బి 78 రోజుల వేత‌నాన్ని చెల్లించారు. భ‌విష్య‌త్తులో కూడా ఉద్యోగులు చ‌క్క‌ని ప‌నితీరు ప్ర‌ద‌ర్శించి ఆర్థికంగా మెరుగైన రాబ‌డులు అందించేందుకు ఈ ఏడాది కూడా చ‌క్క‌ని ప‌నితీరు ఆధారంగా అదే 78 రోజుల పిఎల్‌బి అందించాల‌ని నిర్ణ‌యించారు. రైల్వే శాఖ‌పై ఉద్యోగుల‌కు 78 రోజుల పిఎల్‌బిగా చెల్లిస్తున్న బోన‌స్ భారం 1030.02 కోట్ల రూపాయ‌ల‌ని అంచ‌నా. పిఎల్‌బి కోసం వేత‌నాల లెక్కింపును నాన్ గెజిటెడ్ ఉద్యోగుల‌కు నెల‌కి 3500 రూపాయ‌లుగా నిర్ణ‌యించారు. 78 రోజుల వేత‌నం కింద అర్హులైన రైల్వే ఉద్యోగుల‌కు 8975 రూపాయ‌లు అందుతుంది. ఈ నిర్ణ‌యం వ‌ల్ల 12.58 ల‌క్ష‌ల నాన్ గెజిటెడ్ ఉద్యోగులు లాభ‌ప‌డ‌తారు. దేశవ్యాప్తంగా ప‌ని చేస్తున్న నాన్ గెజిటెడ్ రైల్వే ఉద్యోగులంద‌రికీ (ఆర్‌పిఎఫ్‌/ఆర‌ తపిఎస్ఎఫ్ మిన‌హా) ఈ ఉత్పాద‌క‌త ఆధారిత బోన‌స్ వ‌ర్తిస్తుంది. నేప‌థ్యం: 2015 అక్టోబ‌ర్‌లో జ‌రిగిన కేంద్ర కేబినెట్ స‌మావేశంలో నిర్ణ‌యించిన ప్ర‌కారం 2014-15 ఆర్థిక సంవ‌త్స‌రానికి అర్హులైన నాన్ గెజిటెడ్ రైల్వే ఉద్యోగులంద‌రికీ (ఆర్‌పిఎఫ్/ఆర‌స‌పిఎఫ్ మిన‌హా) 78 రోజుల ఉత్పాద‌క‌త ఆధారిత బోన‌స్ (పిఎల్‌బి) చెల్లించాల‌ని నిర్ణ‌యించింది.
ఢిల్లీ లోని ఎఐఐఎమ్ఎస్ లో ఐసిటి ఆధారిత గ్రీన్ హాస్పిటల్ కోసం ఉద్దేశించిన డెమన్ స్ట్రేషన్ ప్రాజెక్ట్ కు సంబంధించి ఆర్థిక మంత్రిత్వ శాఖ (ఆర్థిక వ్యవహారాల విభాగం), ఆరోగ్యం & కుటుంబ సంక్షేమ మంత్రిత్వ శాఖ, ఆల్ ఇండియా ఇన్ స్టిట్యూట్ ఆఫ్ మెడికల్ సైన్సెస్ (ఎఐఐఎమ్ఎస్) లకు మరియు జపాన్ కు చెందిన న్యూ ఎనర్జి అండ్ ఇండస్ట్రియల్ టెక్నాలజి డెవలప్ మెంట్ ఆర్గనైజేషన్ (ఎన్ఇడిఒ)కు మధ్య అవగాహనపూర్వక ఒప్పంద పత్రాల (ఎమ్ ఒ యు)పై సంతకాలకు కేంద్ర మంత్రిమండలి ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివ‌ర్గ స‌మావేశానికి  అధ్య‌క్ష‌త వ‌హించారు.

ప్రాజెక్టులో ఈ కింది పనులు కూడా కలిసి ఉంటాయి: ఎ. సామగ్రి యొక్క ఇంజినీరింగ్, డిజైన్, నిర్మాణం మరియు నిర్వహణకు అవసరమైన సర్వేక్షణలు, బి. సామగ్రి యొక్క మౌలిక ప్రణాళికరచన, ఇంజినీరింగ్ మరియు డిజైన్, సి. సామగ్రి యొక్క తయారీ మరియు రవాణా, డి. సివిల్ వర్క్, నిర్మాణం మరియు స్థాపన, ఇ. సామగ్రి యొక్క కమిషనింగ్, ఎఫ్. సామగ్రి యొక్క డెమన్ స్ట్రేషన్, మరియు జి. భారతదేశంలో సాంకేతిక విజ్ఞానం ప్రచారం. ఈ ఎమ్ ఒ యు పై సంతకాలు జరిగిన తేదీ నాటి నుండి ఇది అమలులోకి రాగలదు మరియు 2020 మార్చి 31 వరకు అమలులో ఉండగలదు. భారతదేశంలో పర్యావరణ పరిరక్షణ మరియు శక్తి ని సమర్ధంగా వినియోగించడం కోసం తోడ్పాటును అందించడం ఈ ప్రాజెక్టు లక్ష్యాలు. ఇందుకోసం ఎఐఐఎమ్ఎస్ ఢిల్లీ లో ఎనర్జి ఎఫిషియెంట్, ఇంకా ఐటి సంబంధి సామగ్రిని నెలకొల్పుతారు. అంతే కాకుండా, ఆ శక్తి నిర్వహణ వ్యవస్థను, ఐటి వ్యవస్థను ప్రదర్శిస్తారు కూడా. ఎక్విప్ మెంట్ డెమన్ స్ట్రేషన్ ద్వారా టెక్నాలజీని విస్తృత‌ంగా ప్రచారంలోకి తేవడం కోసం కృషి చేస్తారు.
సావిత్రిబాయి ఫులే జ‌యంతి నాడు ఆమె కు శ్రద్ధాంజలి ఘటించిన ప్రధాన మంత్రి

సావిత్రిబాయి ఫులే జయంతి నాడు ప్రధాన మంత్రి శ్రీ నరేంద్ర మోదీ ఆమె కు శ్రద్ధాంజలి ని సమర్పించారు. ప్రధాన మంత్రి ఒక ట్వీట్ లో – ‘‘ప్రేరణ ప్రదాయిని సావిత్రిబాయి ఫులే గారి కి ఆమె జయంతి సందర్భం లో నేను శ్రద్ధాంజలి ఘటిస్తున్నాను. ఆవిడ మన నారీ శక్తి యొక్క అజేయ భావన కు ప్రతీక గా ఉన్నారు. మహిళల కు చదువు చెప్పించడమే కాకుండా వారి ని శక్తియుక్తం గా తీర్చిదిద్దడం కోసం ఆమె తన జీవనాన్ని అంకితం చేశారు. సామాజిక సంస్కరణ అన్నా, సాముదాయిక సేవ అన్నా ఆమె కనబరచిన శ్రద్ధ సైతం సమానమైనటువంటి ప్రేరణ ను అందించేటటువంటిది గా ఉంది.’’ అని పేర్కొన్నారు.
ప్ర‌ధాని శ్రీ న‌రేంద్ర మోదీని క‌లుసుకున్న ర‌ష్యా ఉప ప్ర‌ధాని శ్రీ డిమిత్రి రోగోజిన్

ర‌ష్యా ఉప ప్ర‌ధాని శ్రీ డిమిత్రి రోగోజిన్ ఈ రోజున ప్ర‌ధాని శ్రీ న‌రేంద్ర మోదీని క‌లుసుకున్నారు. ఈ సంద‌ర్భంగా ఆయ‌న ర‌ష్యా అధ్య‌క్షులు పుతిన్ త‌ర‌ఫున ప్ర‌ధానికి శుభాకాంక్ష‌లు అంద‌జేశారు. భార‌త‌దేశం, ర‌ష్యాల మ‌ధ్య‌న కొన‌సాగుతున్న ప్రాజెక్టుల ప్ర‌గ‌తిని వివ‌రించారు. రష్యా ఎంతో న‌మ్మ‌క‌మైన, కాల ప‌రీక్ష‌ల‌కు త‌ట్టుకొని నిలిచిన స్నేహ‌దేశమ‌ని ఈ సంద‌ర్భంగా ప్ర‌ధాని పేర్కొన్నారు. అన్ని రంగాల్లోను ఇరు దేశాల మ‌ధ్య‌న గ‌ల ద్వైపాక్షిక సంబంధాలు విస్త‌రించాలని, బ‌లోపేతం కావాల‌ని అధ్య‌క్షులు శ్రీ పుతిన్, తాను వెలిబుచ్చిన ఆకాంక్ష‌ను ఈ సంద్భంగా ప్ర‌ధాని మ‌రోసారి ప్ర‌స్తావించారు. జూన్ నెల‌లో తాష్కెంట్ లో అధ్య‌క్షులు శ్రీ పుతిన్ తో త‌న స‌మావేశాన్ని గుర్తు చేశారు. ఈ నెల ప్రారంభంలో కూడంకుళం అణు విద్యుత్ క‌ర్మాగారం యూనిట్ 1 అంకితోత్స‌వ సంద‌ర్భంగా వీడియో లింకు ద్వారా శ్రీ పుతిన్ తో మాట్లాడిన విష‌యాన్ని గుర్తు చేశారు. ర‌ష్యా అధ్య‌క్షులు పుతిన్ భార‌త సంద‌ర్శ‌నకోసం తాను ఎంతో ఆతుర‌త‌గా ఎదురుచూస్తున్న‌ట్టు ప్ర‌ధాని శ్రీ న‌రేంద్ర మోదీ ఈ సంద‌ర్భంగా ర‌ష్యా ఉప ప్ర‌ధానితో శ్రీ డిమిత్రి రోగోజిన్ తో అన్నారు.
ఐటిఇ క్యాంపస్, ఐఎన్ ఏ మెమోరియల్ మార్కర్ లను సందర్శించిన ప్రధాని

సింగపూర్ లో ప్రతిష్టాత్మక విద్యాసంస్థగా పేరు పొందిన సాంకేతిక విద్యా సంస్థ (ఇనిస్టిట్యూట్ ఆఫ్ టెక్నికల్ ఎడ్యుకేషన్) క్యాంపస్ ను ప్రధాని శ్రీ నరేంద్ర మోదీ సందర్శించారు. సింగపూర్ ప్రధాని లీ సీన్ లూంగ్ ఆయనకు సాదర స్వాగతం పలికారు. ఇక్కడ విద్యాభ్యాసం చేస్తున్న విద్యార్థులు ఇద్దరు నేతలను హర్షధ్వానాల మధ్యన ఆహ్వానించారు. ఇక్కడి మారిటైమ్ ట్రెయినింగ్ సెంటర్ (నౌకాయాన శిక్షణా కేంద్రం), ఏరోస్పేస్ హబ్, ప్రిసిషన్ ఇంజినీరింగ్ విభాగాలను ఇరువురు ప్రధానులు వీక్షించారు. విద్యార్థుల సాయంతో ఇక్కడి సిఎన్సి యంత్రంలో ఇద్దరు ప్రధానులు చెరో లోహ ముక్కను ఉంచారు. దాంతో ఆ యంత్రంలోనుంచి బుక్ ఎండ్స్ (పుస్తకాల దొంతరలు పడిపోకుండా ఆపే చెక్కల్లాంటి చిన్న నిర్మాణాలు) తయారై వచ్చాయి. వాటిపైన ఇండియా, సింగపూర్ దేశాలను ప్రతిఫలించేలా బొమ్మలున్నాయి. ఈ బుక్ ఎండ్స్ పైన ఇద్దరు ప్రధానులు సంతకాలు చేశారు. సింగపూర్ లోని ఇండియన్ నేషనల్ ఆర్మీ మెమోరియల్ మార్కర్ ( భారత జాతీయ సైనిక స్మారక నిర్మాణం) దగ్గర ప్రధాని శ్రీ నరేంద్ర మోదీ ఘన నివాళి ఘటించారు. ఈ నిర్మాణం వెనక ఘనమైన చరిత్ర ఉంది. 1945 జులై నెలలో దీని నిర్మాణం కోసం నేతాజీ సుభాష్ చంద్రబోస్ పునాది రాయి వేశారు. ఈ స్మారక నిర్మాణాన్ని ఇండియన్ నేషనల్ ఆర్మీ (ఐఎన్ ఏ)కి చెందిన పేరు తెలియని యుద్ధవీరునికి సుభాష్ చంద్రబోస్ అంకితం చేశారు. ఈ సందర్భంగా హాజరైన పలువురు చిన్నారులు, పెద్దలతో ప్రధాని శ్రీ నరేంద్ర మోదీ ముచ్చటించారు. వారి దగ్గరనుంచి అనేక విషయాలు తెలుసుకున్నారు.
రేపు ఉదయం 7 నుంచి రాత్రి 9 గంటలవరకూ జనతా కర్ఫ్యూ పాటించాలని విజ్ఞప్త

కరోనా వైరస్‌ వ్యాప్తి నిరోధానికి కృషిలో భాగంగా మార్చి 22వ తేదీ ఉదయం 7 నుంచి రాత్రి 9 గంటలవరకూ జనతా కర్ఫ్యూ పాటించాలని ప్రధానమంత్రి శ్రీ నరేంద్ర మోదీ పిలుపునిచ్చిన సంగతి తెలిసిందే. అలాగే ఈ పరీక్షా సమయంలో జాతికి నిస్వార్థ సేవలందిస్తున్న సేవాప్రదాతలకు కృతజ్ఞతాభివందనాలు తెలియజేయాలని కూడా ప్రధానమంత్రి విజ్ఞప్తి చేశారు. ఆ మేరకు రేపు సాయంత్రం 5 గంటలకు తమతమ ఇళ్ల బాల్కనీలలో, ప్రవేశ ద్వారాలవద్ద నిలుచుని 5 నిమిషాలపాటు చప్పట్లు చరుస్తూ లేదా గంటలు మోగిస్తూ కృతజ్ఙతలు తెలపాలని ఆయన సూచించారు.
రేపటి నుండి పార్ల‌మెంటు శీత‌కాల స‌మావేశాలు ఆరంభ‌మ‌వుతుండగా అంత‌ క‌న్నా ముందు జరిగిన అఖిల ప‌క్ష నాయ‌కుల స‌మావేశాని కి హాజరైన ప్ర‌ధాన మంత్రి

రాజ్య స‌భ యొక్క 250వ స‌మావేశాల కు నాంది ప‌లుకుతూ ఉండ‌టం వ‌ల్ల పార్ల‌మెంటు తాలూకు ఈ స‌మావేశాలు ఒక ప్ర‌త్యేక సంద‌ర్భం గా ఉంటాయన్న ప్ర‌ధాన మంత్రి ప్ర‌ధాన మంత్రి శ్రీ న‌రేంద్ర మోదీ ఈ రోజు న న్యూ ఢిల్లీ లో జ‌రిగిన అఖిల ప‌క్ష నాయ‌కుల స‌మావేశాని కి హాజ‌ర‌య్యారు. ప్ర‌ధాన రాజ‌కీయ ప‌క్షాలన్నిటి నేత‌ లు ఈ సమావేశం లో పాలు పంచుకొని, రాబోయే పార్ల‌మెంట్ స‌మావేశాల ప‌ట్ల వారి యొక్క అభిప్రాయాల ను వెల్ల‌డించారు. ప్ర‌ధాన మంత్రి మాట్లాడుతూ, పార్లమెంట్ యొక్క ఈ స‌మావేశాలు ఒక ప్ర‌త్యేక ఘ‌ట్ట‌ం అని, రాజ్య స‌భ యొక్క 250వ స‌మావేశాలు దీని లో భాగం గా జ‌రుగుతూ ఉండ‌ట‌మే దీని కి కారణమన్నారు. ఈ సంద‌ర్భాన్ని పుర‌స్కరించుకొని ప్ర‌త్యేక కార్య‌క్ర‌మాల ను మరియు కార్యకలాపాల ను నిర్వ‌హించాల‌ని యోచిస్తున్న‌ట్లు కూడా ఆయన తెలిపారు. ఎగువ స‌భ యొక్క 250వ స‌మావేశాలు భార‌త రాజ్యాంగ‌ం తో పాటు భార‌త‌దేశపు పార్ల‌మెంట్ విశిష్ట బ‌లాల ను నొక్కి వ‌క్కాణించే ఒక విశిష్టమైనటువంటి అవ‌కాశాన్ని ప్రసాదించడం తో పాటు భార‌త‌దేశం వంటి ఒక వైవిధ్య‌భ‌రిత దేశం లో పాల‌క సంస్థ‌ల కోసం ఒక అతి మహత్వపూర్ణమైన రూపురేఖల ను కూడా అందిస్తాయని ఆయ‌న చెప్పారు. భార‌త‌దేశం జాతి పిత గాంధీ మహాత్ముని 150వ జ‌యంతి ని జ‌రుపుకొంటున్న ఘ‌డియ‌ లు సైతం ఈ స‌మావేశాల కు ఒక చ‌క్క‌ని నేప‌థ్యాన్ని సంత‌రిస్తున్నాయ‌ని, ఈ కారణం గా ఈ సమావేశాలు అపూర్వమైనటువంటివి మరియు విశేషమైనటువంటివి గా మారగలవని ప్రధాన మంత్రి వివరించారు. వివిధ రాజ‌కీయ ప‌క్షాల ప్ర‌తినిధులు ప్ర‌స్తావించిన విశేష అంశాల ప‌ట్ల ప్ర‌ధాన మంత్రి ప్ర‌తిస్పందిస్తూ, ప‌రిశీల‌న లో ఉన్న చ‌ట్టాల స‌త్వ‌ర ప‌రిష్కారాని కి ప్ర‌భుత్వం అన్ని ప‌క్షాల తో క‌ల‌సి ఒక నిర్మాణాత్మ‌క‌మైన రీతి లో కృషి చేస్తుంద‌న్నారు. తద్వారా నిలిచివున్న బిల్లుల కు సత్వర పరిష్కారం లభించగలదని, అంతే కాకుండా వ్యవసాయ రంగం, రైతులు, మ‌హిళ ల హ‌క్కు లు, ఆర్థిక వ్య‌వ‌స్థ‌, కాలుష్యం, ఇంకా ప‌ర్యావ‌ర‌ణాని కి సంబంధించిన విషయాలు, యువ‌త కు, సమాజం లో ఆద‌ర‌ణ కు నోచుకోని వ‌ర్గాల కు సంబంధించిన ప్రత్యేక అంశాల పట్ల పాలన పరమైనటువంటి రూపు రేఖల ను సైతం సిద్ధం చేయవచ్చునని ఆయన పేర్కొన్నారు. పార్ల‌మెంట్ గ‌త స‌మావేశాల ను శాంతియుతం గా నిర్వ‌హించినందుకు గాను ఉభ‌య స‌భ‌ ల అధ్యక్ష స్థానాల లో అసీనులైన వారి కి ప్ర‌ధాన మంత్రి అభినందన లు తెలిపారు. దీని తో ప్ర‌భుత్వం యొక్క శాస‌న సంబంధిత విభాగం ప‌ని చేసే తీరు ప‌ట్ల ప్ర‌జ‌ల లో ఒక స‌కారాత్మ‌కమైన‌టువంటి ప్ర‌భావాన్ని ఏర్ప‌ర‌చ‌డం లో తోడ్పాటు లభించినట్లయిందని ఆయ‌న అన్నారు. ఈ సంద‌ర్భం లో వివిధ అంశాల పై జరిగిన చర్చ లో పార్ల‌మెంట్ కు ఒక‌టో సారి ఎన్నికైన స‌భ్యు లు ఉత్సాహం గా పంచుకోవ‌డాన్ని గురించి ప్ర‌ధాన మంత్రి ప్ర‌త్యేకం గా ప్ర‌స్తావించారు. అధికార పక్ష సభ్యుల కు మ‌రియు ప్ర‌తిప‌క్షాల కు చెందిన స‌భ్యుల కు మ‌ధ్య బంధం నిర్మాణాత్మ‌క‌మైంది గా ఉంటే వర్తమాన స‌మావేశాలు కూడా సఫలమై, లాభదాయకం గా ముగుస్తాయనే ఆశాభావాన్ని కూడా ప్ర‌ధాన మంత్రి వ్యక్తం చేశారు.
శ్రీ నంద్ కుమార్ సింహ్ చౌహాన్ మృతి పట్ల సంతాపం తెలిపిన ప్రధాన మంత్రి

శ్రీ నంద్ కుమార్ సింహ్ చౌహాన్ మరణం పట్ల ప్ర‌ధాన మంత్రి శ్రీ న‌రేంద్ర మోదీ సంతాపాన్ని వ్యక్తం చేశారు. ‘‘ఖండ్ వా నుంచి లోక్ సభ ఎంపి గా పనిచేస్తూ వచ్చిన శ్రీ నంద్ కుమార్ సింహ్ చౌహాన్ గారి మరణ వార్త విని దు:ఖం కలిగింది. పార్లమెంటరీ ప్రొసీడింగ్స్ కు ఆయన అందించిన తోడ్పాటు లు, ఆయన కనబర్చిన సంస్థాగత నైపుణ్యాలు, మధ్య ప్రదేశ్ అంతటా బిజెపి ని బలపరచడానికి ఆయన చేసిన ప్రయత్నాలకు గాను ఆయన ను స్మరించుకోవడం జరుగుతుంది. ఆయన కుటుంబానికి ఇదే నా సంతాపం. ఓమ్ శాంతి’’ అని ఒక ట్వీట్ లో ప్రధాన మంత్రి పేర్కొన్నారు.
బ‌హుముఖ ప్రతిభావంతుడైన న‌టుడు ఇర్ ఫాన్ ఖాన్ మృతి ప‌ట్ల సంతాపం తెలిపిన ప్ర‌ధాన‌ మంత్రి

బ‌హుముఖ ప్రతిభావంతుడైన న‌టుడు ఇర్ ఫాన్ ఖాన్ కన్నుమూత ప‌ట్ల ప్ర‌ధాన‌ మంత్రి శ్రీ న‌రేంద్ర మోదీ సంతాపాన్ని వ్యక్తం చేశారు. “ఇర్ ఫాన్ ఖాన్ యొక్క మరణం చలనచిత్ర జగతి కి మరియు రంగ‌‌స్థల జగత్తు కు వాటిల్లినటువంటి ఒక పెద్ద లోటు అని చెప్పాలి. వివిధ మాధ్యమాల లో ఆయన కనబరచినటువంటి బ‌హుముఖీనమైన న‌ట‌ కౌశలానికి గాను ఆయన ను స్మరించుకోవడం జరుగుతుంది. ఆయన కుటుంబం, ఆయన స్నేహితులు మరియు ఆయ‌న‌ ప్రశంసకుల యొక్క దు:ఖం లో నేను సైతం పాలుపంచుకొంటున్నాను. ఆయన యొక్క ఆత్మ కు శాంతి లభించు గాక‌ ” అని ఒక సందేశం లో ప్ర‌ధాన‌ మంత్రి పేర్కొన్నారు.
శ్రీమతి ముక్తా తిలక్ కన్నుమూత పట్ల సంతాపాన్ని వ్యక్తం చేసిన ప్రధాన మంత్రి

మహారాష్ట్ర ఎమ్ఎల్ఎ మరియు పుణె పూర్వ మేయర్ శ్రీమతి ముక్తా తిలక్ కన్నుమూత పట్ల ప్రధాన మంత్రి శ్రీ నరేంద్ర మోదీ సంతాపాన్ని వ్యక్తం చేశారు. ప్రధాన మంత్రి ఒక ట్వీట్ లో – ‘‘శ్రీమతి ముక్తా తిలక్ గారు సమాజానికి సేవ చేయడం కోసం ఎంతో పాటుపడ్డారు. పుణె మేయర్ గా ఆమె పదవీ కాలం లో ప్రజా సమస్యల ను వెలుగులోకి తేవడం కోసం తనదైన ముద్ర వేశారు. బిజెపి పట్ల ఆమెకు ఉన్న నిబద్ధతను కార్యకర్తలు ఎల్లప్పుడూ గౌరవిస్తారు. ఆమె మృతి తో నేను వేదన కు గురయ్యాను. ఆమె కుటుంబాని కి మరియు ఆమె ను అభిమానించే వారికి ఇదే నా సంతాపం. ఓం శాంతి.’’ అని పేర్కొన్నారు.
శ్యామ్జీ కృష్ణవర్మ జ‌యంతి సంద‌ర్భంగా ప్ర‌ధాని వంద‌నం

శ్యామ్జీ కృష్ణవర్మ జ‌యంతి సంద‌ర్భంగా ప్ర‌ధాని న‌రేంద్ర మోదీ ఆయ‌న‌కు వంద‌నం స‌మ‌ర్పించారు. “శ్యామ్జీ కృష్ణవర్మ జ‌యంతిని పుర‌స్క‌రించుకుని నేను ఆయ‌న‌కు శిర‌సు వంచి అభివాదం చేస్తున్నాను. ఆయ‌న‌కు నా ప్ర‌ణామాలు, శ్యామ్జీ కృష్ణవర్మ గొప్ప దేశ‌భ‌క్తుడు, అనేక మంది జాతీయ‌వాదుల‌కు ఆయ‌న ప్రేర‌ణ” అని ప్ర‌ధాని త‌న సందేశంలో పేర్కొన్నారు.